कांग्रेस हो या भाजपा, किसी ने कुछ नहीं किया...पूर्वजों को अपमानित किया तो कोर्ट जाएंगे
Tipu Sultan Descendants Warning To Political Parties टीपू सुल्तान के एक वंशज ने पॉलिटिकल पार्टियों को कानूनी कार्रवाई की चेतावनी दी है। उन्होंने कहा कि राजनीतिक लड़ाई में टीपू सुल्तान का नाम नहीं खींचा जाना चाहिए।
टीपू सुल्तान के एक वंशज ने पॉलिटिकल पार्टियों को कानूनी कार्रवाई की चेतावनी दी है। उन्होंने कहा कि राजनीतिक लड़ाई में टीपू सुल्तान का नाम नहीं खींचा जाना चाहिए। कई पार्टियां वोट के लिए हमारे पूर्वजों को अपमानित कर रही हैं। अगर पार्टियां इसी तरह बयानबाजी करती रहीं तो उन पर कानूनी कार्रवाई की जाएगी।
दरअसल, कर्नाटक में टीपू सुल्तान को लेकर राजनीति गरमाई हुई है। कुछ दिन पहले उच्च शिक्षा मंत्री अश्वथ नारायण ने कहा था- सिद्धरमैया को भी उसी तरह कुचल दिया जाएगा जिस तरह टीपू को कुचल दिया गया था। उनके इस बयान पर कई लोगों ने आपत्ति जताई थी। इसके अलावा भाजपा चीफ नलिन कुमार कतील ने कहा था कि टीपू सुल्तान के सभी उत्साही अनुयायियों को जिंदा नहीं रहना चाहिए। टीपू सुल्तान के वंशजों को खदेड़ कर जंगलों में भेज देना चाहिए।
मंसूर अली बोले- अमित शाह ने टीपू सुल्तान की तुलना सावरकर से की थी, जो गलत है
टीपू सुल्तान की 7वीं पीढ़ी के वंशज साहबजादा मंसूर अली हैं। उन्होंने कहा कि चाहे भाजपा हो या कांग्रेस, दोनों पार्टियों ने ही टीपू सुल्तान के लिए कुछ नहीं किया। उन्होंने केवल वोटों के ध्रुवीकरण के लिए उनके नाम का इस्तेमाल किया है। उन्होंने कहा कि हाल ही में गृह मंत्री अमित शाह ने वीर सावरकर की तुलना टीपू सुल्तान से की थी, जो सही नहीं है। वीर सावरकर का अपना इतिहास है और टीपू सुल्तान का अपना। टीपू सुल्तान ने अपने समय में अच्छा प्रशासन दिया। इतिहास टीपू सुल्तान को एक स्वतंत्रता सेनानी के रूप में स्वीकार करता है, जिन्होंने अंग्रेजों के खिलाफ लड़ाई लड़ी और अपनी जान दे दी।
कर्नाटक शिक्षा मंत्री बोले- सिद्धरमैया को टीपू सुल्तान की तरह कुचला जाना चाहिए 
कर्नाटक में उच्च शिक्षा मंत्री अश्वथ नारायण ने कुछ दिन पहले सिद्धरमैया को भी उसी तरह कुचल दिया जाएगा जिस तरह टीपू को कुचल दिया गया था। इस पर पूर्व CM सिद्धारमैया ने आपत्ति जताई थी, जिसके बाद अश्वथ नारायण ने अपने बयान पर अफसोस जताया था।
अश्वथ नारायण ने रैली में पूछा था- आपको टीपू चाहिए या सावरकर
उच्च शिक्षा मंत्री नारायण ने मांड्या में एक रैली में कहा था कि आपको टीपू चाहिए या सावरकर? इस टीपू सुल्तान को हमें कहां भेज देना चाहिए? नान्जे गौड़ा ने क्या किया आपको याद है न? हमें सिद्धारमैया को ऐसे ही खत्म कर देना चाहिए। दरअसल राइट विंग का दावा है कि टीपू सुल्तान की मौत अंग्रेजों से लड़ाई में नहीं हुई थी, बल्कि वोक्कालिगा प्रमुखों नान्जे गौड़ा और उरी गौड़ा ने उनकी हत्या की थी।
सिद्धारमैया ने कहा- मेरी हत्या करने के लिए लोगों को भड़का रहे अश्वथ नारायण
इस बयान को लेकर सिद्धरमैया ने भाजपा पर निशाना साधा था। सिद्धारमैया ने कहा, ‘अश्वथ नारायण ने मेरी हत्या करने के लिए लोगों को भड़काया है। आप लोगों को क्यों भड़का रहे हैं, आप खुद ही गोली क्यों नहीं मार देते मुझे? मुख्यमंत्री बासवराज बोम्मई को ऐसे मंत्रियों को तुरंत कैबिनेट से निकाल देना चाहिए।’
शिक्षा मंत्री ने अपने बयान पर सफाई दी 
अश्वथ नारायण ने अपने बयान पर अफसोस भी जताया था। उन्होंने कहा था, 'मैंने सिद्धारमैया की तुलना टीपू सुल्तान से की थी। मैंने टीपू सुल्तान के लिए उनके प्यार के बारे में बताया था। मैंने कुछ गलत या अपमानजनक नहीं कहा था। मैंने तो उस कातिल की तारीफ किए जाने को गलत बताया था, जिसने राज्य में जबरन धर्मपरिवर्तन कराए थे और लाखों लोगों की हत्या की थी।
मेरी बात का मतलब यह नहीं था कि सिद्धारमैया को मार डाला जाए, मेरा मतलब था कि हमें कांग्रेस पार्टी को चुनाव में हराना है। मेरी सिद्धारमैया के साथ कोई जाति दुश्मनी नहीं है, मेरा उनसे राजनीतिक और वैचारिक मतभेद है। मेरे मन में उनके लिए असम्मान की भावना भी नहीं है। अगर मेरे किसी बयान से उनकी भावनाओं को ठेस पहुंची है तो मैं अपने बयान पर अफसोस जताता हूं।'
कर्नाटक के भाजपा चीफ ने टीपू सुल्तान को लेकर विवादित बयान दिया था 
कर्नाटक के भाजपा चीफ नलिन कुमार कतील ने एक रैली के दौरान कहा था कि टीपू सुल्तान के सभी उत्साही अनुयायियों को जिंदा नहीं रहना चाहिए। टीपू सुल्तान के वंशजों को खदेड़ कर जंगलों में भेज देना चाहिए। नलिन ने कहा था कि हम भगवान राम और हनुमान के भक्त हैं, टीपू सुल्तान के वंशज नहीं। हमने टीपू सुल्तान के वंशजों को वापस भेज दिया है। मैं येलाबुरगा के लोगों से पूछता हूं कि क्या आप हनुमान की पूजा करेंगे या फिर टीपू सुल्तान के भजन गाएंगे?
कर्नाटक भाजपा चीफ नलिन ने कहा कि राज्य के लोगों को सोचना चाहिए कि वह भगवान राम और हनुमान के भक्तों को चाहते हैं या फिर टीपू के वंशजों को। मैं हनुमान की धरती से चुनौती देता हूं कि जो लोग टीपू को प्यार करते हैं, वो यहां रहने नहीं चाहिए। यहां वही लोग रहने चाहिए जो भगवान राम के भजन गाते हैं और हनुमान के समर्थक हैं।
पहले भी दे चुके हैं टीपू सुल्तान पर बयान
इस पहला मौका नहीं है कि जब नलिन कुमार कतील के बयान पर बवाल मचा है। इससे पहले भी वे टीपू सुल्तान को लेकर कई बयान दे चुके हैं। इसी महीने की शुरुआत में नलिन ने दावा किया था कि कर्नाटक विधानसभा चुनाव टीपू सुल्तान बनाम सावरकर पर लड़ा जाएगा। इस दौरान उन्होंने कांग्रेस पर निशाना साधते हुए कहा कि उन्होंने टीपू की जयंती मनाने की अनुमति दी, जिसकी जरूरत नहीं थी।
उन्होंने कांग्रेस के प्रदेश अध्यक्ष डीके शिवकुमार पर हमला बोलते हुए कहा कि वे मंगलुरु कूकर ब्लास्ट के आरोपी मोहम्मद शारिक से सहानुभूति रखते हैं। शारिक ब्लाट में ऑटो ड्राइवर के साथ खुद भी घायल हुआ था।
इससे जुड़ी अन्य खबरें भी पढ़ें...
1. टीपू सुल्तान से क्यों चिढ़े हैं हिंदूवादी, टीपू ने अंग्रेजों को दो बार मारकर भगाया, कभी RSS ने कहा था- सच्चा देशभक्त
कर्नाटक में टीपू सुल्तान के नाम पर फिर घमासान मचा है। 15 अगस्त को शिवमोगा में वीर सावरकर और टीपू सुल्तान की पोस्टर रैली निकाली जा रही थी। इस दौरान दो गुटों के बीच झड़प हुई, जिसमें जबीउल्ला नाम के शख्स ने एक पुलिसकर्मी पर चाकू से हमला कर दिया। इसके बाद 4 लोगों को गिरफ्तार कर लिया गया और इलाके में धारा 144 लगा दी गई थी। पढ़ें पूरी खबर...
2. टीपू सुल्तान को अंग्रेजों ने मारा या वोक्कालिगा ने:​​​​​​BJP नेता बोले- सिद्धारमैया को टीपू जैसे मार दो
‘टीपू सुल्तान का बेटा सिद्धारमैया आएगा... आपको टीपू चाहिए या सावरकर? नान्जे गौड़ा ने क्या किया आपको याद है न? हमें सिद्धारमैया को ऐसे ही खत्म कर देना चाहिए।’ यह बयान कर्नाटक के उच्च शिक्षा मंत्री और BJP नेता अश्वथ नारायण का है। 13 फरवरी को मांड्या में एक रैली में दिया गया यह बयान फिलहाल कर्नाटक की राजनीत के केंद्र में है। इस बयान का जिक्र करते हुए पूर्व CM और कांग्रेस नेता सिद्धारमैया ने कहा कि, 'मेरी हत्या करने के लिए लोगों को भड़काया जा रहा है। पूरी खबर पढ़ें ...